## La Generalitat destina 600.000 euros a 166 esportistes de la Comunitat Valenciana amb resultats internacionals

*** Els imports concedits varien des dels 2.500 euros fins als 15.000**

Presidència de la Generalitat, a través la Direcció General d’Esport, ha concedit 600.000 euros en premis a un total de 166 esportistes de la Comunitat Valenciana.

En concret, 166 esportistes no professionals de la Comunitat Valenciana rebran la subvenció, en complir els requisits per a rebre l’ajuda, destinada a donar suport a la seua classificació i preparació per a campionats del món i d’Europa, previs als jocs olímpics i paralímpics. Esta preparació inclou la participació en competicions classificatòries oficials prèvies.

Els imports concedits varien des dels 2.500 euros fins als 15.000, en funció del compliment dels barems arreplegats en la convocatòria.

Estes ajudes les podien sol·licitar les persones que acreditaren resultats esportius, obtinguts des de l’1 de gener de 2023 fins a la data de fi de termini de presentació de sol·licituds, el 31 de gener de 2025, en modalitats oficialment reconegudes, representant Espanya en jocs olímpics, jocs paralímpics o en competicions oficials de campionats del món i campionats d’Europa.

La resolució completa es pot consultar en el *Diari Oficial de la Generalitat Valenciana* ([DOGV](https://dogv.gva.es/datos/2025/06/27/pdf/2025_23721_va.pdf)).

Fecha: 30/06/2025